CELEX: 32010D0424(14)
Language: et
Date: 2009-06-12 00:00:00
Title: Otsus nr S4, 2. oktoober 2009 , mis käsitleb tagasimaksmise korda Euroopa Parlamendi ja nõukogu määruse (EÜ) nr 883/2004 artiklite 35 ja 41 rakendamisel (EMPs ja EÜ-Šveitsi kokkuleppe raames kohaldatav tekst)

24.4.2010   
            
            
               ET
            
            
               Euroopa Liidu Teataja
            
            
               C 106/52
            
         OTSUS nr S4,
   2. oktoober 2009,
   mis käsitleb tagasimaksmise korda Euroopa Parlamendi ja nõukogu määruse (EÜ) nr 883/2004 artiklite 35 ja 41 rakendamisel
   (EMPs ja EÜ-Šveitsi kokkuleppe raames kohaldatav tekst)
   2010/C 106/17
   SOTSIAALKINDLUSTUSSÜSTEEMIDE KOORDINEERIMISE HALDUSKOMISJON,
   võttes arvesse Euroopa Parlamendi ja nõukogu 29. aprilli 2004. aasta määruse (EÜ) nr 883/2004 (sotsiaalkindlustussüsteemide koordineerimise kohta) (1) artikli 72 punkti a, mille kohaselt halduskomisjon tegeleb kõigi määrusest (EÜ) nr 883/2004 ning Euroopa Parlamendi ja nõukogu 16. septembri 2009. aasta määrusest (EÜ) nr 987/2009 (milles sätestatakse määruse (EÜ) nr 883/2004 (sotsiaalkindlustussüsteemide koordineerimise kohta) rakendamise kord) (2) tulenevate haldus- ja tõlgendusküsimustega,
   võttes arvesse määruse (EÜ) nr 883/2004 artikleid 35 ja 41,
   võttes arvesse määruse (EÜ) nr 987/2009 artikleid 66–68
   ning arvestades järgmist:
   
               (1)
            
            
               Ühe liikmesriigi asutuse poolt teise liikmesriigi asutuse nimel antud mitterahaliste hüvitiste kulu makstakse tagasi täies ulatuses.
            
         
               (2)
            
            
               Kui ei ole teisiti kokku lepitud, tuleb asutustevahelised tagasimaksed teha kiiresti ja tõhusalt, et ei koguneks pikemat aega rahuldamata nõudeid.
            
         
               (3)
            
            
               Nõuete kogunemine võib seada ohtu ühenduse süsteemi tõhusa toimimise ja põhjustada üksikisikute õiguste rikkumist.
            
         
               (4)
            
            
               Halduskomisjoni otsuses nr S1 (3) on sätestatud, et viibimiskohajärgsele asutusele tuleb hüvitada kehtiva Euroopa ravikindlustuskaardi alusel osutatud tervishoiuteenuste kulud.
            
         
               (5)
            
            
               Ühiselt kokku lepitud heade tavade järgimisega saab asutustevahelisi tagasimakseid korraldada kiiremini ja tõhusamalt,
               Toimides vastavalt määruse (EÜ) nr 883/2004 artikli 71 lõikes 2 sätestatud tingimustele.
            
         ON TEINUD JÄRGMISE OTSUSE:
   A.   Tagasimaksmine tegelike kulutuste alusel (määruse (EÜ) nr 987/2009 artikkel 62)
   
   
               1.
            
            
               Asutus, mis taotleb tagasimaksmist tegelike kulutuste alusel, esitab maksenõude hiljemalt määruse (EÜ) nr 987/2009 (edaspidi „rakendusmäärus”) artikli 67 lõikes 1 osutatud tähtajaks. Asutus, millele maksenõue esitatakse, tagab selle tasumise rakendusmääruse artikli 67 lõikes 5 sätestatud tähtaja jooksul, kuid enne selle tähtaja lõppemist niipea, kui tal on selleks võimalus.
            
         
               2.
            
            
               Euroopa ravikindlustuskaardi, seda asendava dokumendi või mõne muu hüvitiste saamiste õigust tõendava dokumendi alusel antud hüvitiste tagasimaksmise nõude võib tagasi lükata ja taotluse kreeditorasutusele tagasi saata näiteks juhul, kui
               
                           —
                        
                        
                           nõue on puudulik ja/või puudulikult täidetud;
                        
                     
                           —
                        
                        
                           nõue käsitleb hüvitisi, mis anti hüvitiste saajale ajavahemikus, kui tema esitatud Euroopa ravikindlustuskaart või mõni muu hüvitiste saamise õigust tõendav dokument ei kehtinud.
                        
                     Nõuet ei tohi tagasi lükata põhjendusel, et isik ei ole enam kindlustatud asutuse poolt, kes talle Euroopa ravikindlustuskaardi või mõne muu hüvitiste saamise õigust tõendava dokumendi välja andis, juhul kui hüvitiste saaja sai hüvitised tema esitatud dokumendi kehtivusajal.
               Asutus, mis on kohustatud tagasi maksma Euroopa ravikindlustuskaardi alusel antud hüvitiste kulud, võib nõuda asutuselt, kus isik oli hüvitiste andmise ajal seaduslikult registreeritud, nende hüvitiste kulu tagasimaksmist esimesena nimetatud asutusele või juhul, kui isikul ei olnud Euroopa ravikindlustuskaardi kasutamise õigust, lahendada küsimus kokkuleppel asjaomase isikuga.
            
         
               3.
            
            
               Deebitorasutus võib nõude läbi vaadata, et teha kindlaks selle vastavus määruse (EÜ) nr 883/2004 artiklile 19 ja artikli 27 lõikele 1, ainult juhul, kui on põhjendatult alust kahtlustada kuritarvitust Euroopa Kohtu praktika tähenduses (4). Sellest tulenevalt peab deebitorasutus aktsepteerima nõude aluseks olevat teavet ning nõude hüvitama. Kuritarvituse kahtluse korral võib deebitorasutus nõude eespool nimetatud põhjustel tagasi lükata vastavalt rakendusmääruse artikli 67 lõikes 5 sätestatule.
            
         
               4.
            
            
               Punktide 2 ja 3 rakendamisel peab kreeditorasutus juhul, kui deebitorasutus kahtleb faktide õigsuses, kontrollima, kas nõue on korrektselt esitatud, ning vajaduse korral selle tagasi võtma või tegema uue arvutuse.
            
         
               5.
            
            
               Arvesse ei võeta nõuet, mis on esitatud pärast rakendusmääruse artikli 67 lõikes 1 nimetatud tähtaega.
            
         B.   Tagasimaksmine kindlaksmääratud summade alusel (rakendusmääruse artikkel 63)
   
   
               6.
            
            
               Rakendusmääruse artikli 64 lõikes 4 osutatud arvestus esitatakse deebitorliikmesriigi kontaktasutusele võrdlusaastale järgneva aasta lõpuks ning selle arvestuse alusel koostatud nõuded esitatakse samale asutusele niipea, kui Euroopa Liidu Teatajas avaldatakse kindlaksmääratud aastasummad isiku kohta, pidades kinni rakendusmääruse artikli 67 lõikes 2 osutatud tähtajast.
            
         
               7.
            
            
               Kreeditorasutus esitab kõik ühe kalendriaasta nõuded deebitorasutusele korraga.
            
         
               8.
            
            
               Deebitorasutus, kes saab kindlaksmääratud summade alusel koostatud tagasimaksenõude, tagab selle nõude rahuldamise nii ruttu kui võimalik, pidades kinni rakendusmääruse artikli 67 lõikes 5 sätestatud tähtajast.
            
         
               9.
            
            
               Arvesse ei võeta nõuet, mis on esitatud pärast rakendusmääruse artikli 67 lõikes 2 nimetatud tähtaega.
            
         
               10.
            
            
               Kindlaksmääratud summadel põhineva tagasimakse nõude võib tagasi lükata ja kreeditorasutusele tagasi saata näiteks juhul, kui
               
                           —
                        
                        
                           nõue on puudulik ja/või puudulikult täidetud;
                        
                     
                           —
                        
                        
                           nõue käsitleb ajavahemikku, mil isik ei olnud registreeritud kehtiva hüvitiste saamise õigust tõendava dokumendi alusel.
                        
                     
         
               11.
            
            
               Kui deebitorasutus kahtleb nõude aluseks olevate asjaolude õigsuses, peab kreeditorasutus kontrollima arve korrektsust ja vajaduse korral nõude tagasi võtma või uuesti arvutama.
            
         C.   Rakendusmääruse artikli 68 kohased tagasimaksed
   
   
               12.
            
            
               Rakendusmääruse artikli 68 kohase tagasimakse tegemisel määratakse eraldi kindlaks tegelike kuludega seotud nõuete (rakendusmääruse artikli 67 lõige 1) ja kindlaksmääratud summadega seotud nõuete (rakendusmääruse artikli 67 lõige 2) alusel tehtavad tagasimaksed.
            
         D.   Koostöö ja teabevahetus
   
   
               13.
            
            
               Asutused peavad tegema omavahel tõhusat koostööd ja tagama riiklike õigusaktide rakendamise.
            
         E.   Jõustumine
   
   
               14.
            
            
               Otsus avaldatakse Euroopa Liidu Teatajas. Seda kohaldatakse alates määruse (EÜ) nr 987/2009 jõustumise kuupäevast.
            
         
      
         
            Halduskomisjoni esimees
         
         Lena MALMBERG
      
   
   
      (1)  ELT L 166, lk 30.4.2004, lk 1.
   
      (2)  ELT L 284, 30.10.2009, lk 1.
   
      (3)  Vt käesoleva Euroopa Liidu Teataja lk 23.
   
      (4)  12. aprilli 2005. aasta otsus kohtuasjas C-145/03, Heirs of Annette Keller vs. Instituto Nacional de la Seguridad Social (INSS) ja Instituto Nacional de Gestión Sanitaria (Ingesa), EKL [2005], lk I-02529.